| Medaljeoversikt |
| --- |
| Konkurrerte for Hellas’ flagg Hellas |
| Boccia |
|  EM i boccia |
| Sølv | Guimarães 2013 | BC1, individuelt |
|  Verdenscupen i boccia |
| Bronse | Belfast 2011 | BC1, individuelt |
|  Europacupen i boccia |
| Gull | Sant Cugat 2015 | BC1, individuelt |

**Panagiotis Soulanis** (gresk: Παναγιώτης Σουλάνης; født 9. april 1991 i Athen) er en gresk handikappet bocciaspiller, som konkurrerer i klassen BC1, som er en av klassene for utøvere med cerebral parese. 

Han begynte med boccia i 2005, og debuterte internasjonalt ved EM i boccia 2009. Han vant klassen BC1 individuelt ved Europacupen i boccia 2015. Pr juli 2015 er han rangert som nummer 9 i verden i sin klasse.

Karriere
--------

Soulanis deltok i sitt første internasjonale mesterskap ved EM i boccia 2009 i Póvoa de Varzim i Portugal. Her tapte han alle sine tre kamper i gruppespillet, og endte på 21.-plass. I lagkonkurransen (BC1/BC2) kom Hellas på 10.-plass av de 13 lagene som deltok. Året etter deltok han ved VM i boccia 2010 i Lisboa. Individuelt ble han slått ut i gruppespillet, med en seier og to tap, og endte med det på 35.-plass i klassen BC1. Hellas kom på 17.-plass i lagkonkurransen i dette mesterskapet. 

Ved Verdenscupen i boccia 2011 i Belfast kom han på 3.-plass, etter at han vant 4-3 over David Smith i bronsefinalen. I lagkonkurransen kom Hellas på 19.-plass. Han deltok også ved Europacupen i boccia 2011, der han kom på 6.-plass, her ble det kun konkurrert individuelt. 

Han representerte Hellas ved Paralympiske sommerleker 2012 i London. Her tapte han 1/8-finalen 0-5 mot sørkoreanske Kim Myeong-su, og endte på 15.-plass. Hellas deltok ikke i lagkonkurransen i BC1/BC2. Etter denne sesongen, i mai 2013, var han rangert som nummer 9 i verden i klassen BC1. 

Ved Europamesterskapet i boccia 2013 kom han på 2.-plass. Han vant alle kampene i gruppespillet, og slo ut António Marques i kvartfinalen og Katerina Curinova i semifinalen, før han tapte 1-6 for David Smith i finalen. Hellas ble slått ut i kvartfinalen i lagkonkurransen, og endte på 6.-plass. Han deltok også ved VM i boccia 2014, men vant bare én av de tre kampene i gruppespillet, og gikk ikke videre til sluttspillet, men endte på 19.-plass individuelt. I lagkonkurransen i klassen BC1/BC2 tapte Hellas begge kampene i gruppespillet, og endte på 14.-plass. 

Soulanis deltok ved VM i boccia 2014 i april. I den individuelle konkurransen vant han én av de tre kampene i gruppespillet, og gikk ikke videre til sluttspillet, men endte på 19.-plass. I lagkonkurransen tapte Hellas alle tre kampene i gruppespillet, og endte på 14.-plass. Han deltok ikke begge Boccia World Open som ble arrangert i 2014, kun den i Póvoa de Varzim i juli. Individuelt ble han slått ut i kvartfinalen, der han tapte 1-4 for David Smith, og endte på 7.-plass. I lagkonkurransen kom Hellas på 5.-plass i klassen BC1/BC2. 

Han vant BC1-klassen ved Europacupen i boccia 2015, der han til slutt slo portugisiske António Marques 6-2 i finalen. I lagkonkurransen kom Hellas på 9.-plass. Ved World Open-stevnet i Boznan i juni kom han på 14.-plass individuelt.

Referanser
----------

1. ↑  BISFed - *World Ranking* Arkivert 1. september 2016 hos Wayback Machine. besøkt 26. juli 2015.
2. ↑  CPISRA - Boccia European Championships 2009 - Povoa de Varzim Arkivert 16. september 2012 hos Wayback Machine. besøkt 26. juli 2015.
3. ↑  CPISRA - CPISRA Boccia World Championships Lisboa 2010 Arkivert 16. september 2012 hos Wayback Machine. besøkt 26. juli 2015.
4. ↑  IPC - *London 2012 Paralympic Games Boccia Mixed Individual BC1*, besøkt 26. juli 2015.
5. ↑  BISFed - *Boccia World Rank List Thursday, May 23 2013*, besøkt 26. juli 2015.
6. ↑  BISFed - *Individual World Championships Results*, besøkt 27. juli 2015.
7. ↑  BISFed - *Boccia World Open Póvia 2015*, besøkt 27. juli 2015.

Eksterne lenker
---------------

* Profil hos IPC Arkivert 4. mars 2016 hos Wayback Machine.
* London 2012 - Panagiotis Soulanis (arkivert)